Perang ba Afghanistan (2001–2021)

**Perang ba Afghanistan** nya konflik besenyata ke lama nyadi ari taun 2001 ngagai 2021. Iya berengkah enggau serang ari gempung ke betuaika Amerika Serikat enggau nama Operasyen Pengelepas Belama dikena nimbal serang 11 September ke dipejalaika serakup Taliban enggau al-Qaeda ke bepalan ba Afghanistan. Taliban dibuai ari palan pengentap pendiau ke besai ulih soldadu ke betuaika Amerika ke nyukung Serakup Utara anti-Taliban, lalu enggau nya numbangka Emiriat Islam ke dipegai Taliban. Tiga taun udah nya, Republik Islam ke dipelanja Amerika ditumbuhka, tang maya nya Taliban, betuaika pemungkal Mullah Omar, udah ngatur baru lalu berengkah ngelaban perintah Afghanistan enggau soldadu gempung. Penyarut nya abis bepuluh taun udah nya lebuh serang Taliban 2021 numbuhka baru Emiriat Islam. Tu perang ke pemadu lama dalam sejarah soldadu Amerika Syarikat, ngelui Perang Vietnam enam bulan.

Berindik ari serang 11 September, ke diperambu ketuai al-Qaeda Osama bin Laden, presiden Amerika George W. Bush minta Taliban tekala nya nganjung iya ngagai Amerika Serikat lalu nutup kem al-Qaeda di Afghanistan; Taliban enggai lalu minta bukti penyalah bin Laden sebedau meri awak nyerahka iya ngagai sebengkah menua ke neutral. AS nulak tawar tu lalu neruska serang nya. Pengudah muru Taliban enggau bakih sida, gempung ke betuaika Amerika mengkang di Afghanistan, lalu numbuhka Tim Bantu Pengelikun Antarabansa (ISAF)—ke dikemendarka Gerempung Bansa Beserakup —enggau juluk deka nempa kuasa demokratik baru ba menua nya ke deka nagang Taliban pulai megai kuasa. Administrasyen Enda Lama Afghanistan baru ditumbuhka, lalu pengawa ngaga baru kaul entarabansa dipejalaika. Datai ba taun 2003, Taliban udah ngatur baru lalu ngepunka pengelaban ti ngerembai ngelaban perintah baru Afghanistan enggau soldadu gempung. Bala penyarut ari Taliban enggau raban Islamis bukai bejalaika perang asimetrik, beperang enggau perang gerila ba kandang menua, serang munuh diri ngelaban tagit mengeri, enggau pengawa malas ngagai kolaborator Afghanistan ti diperatika. Datai ba taun 2007, mayuh kandang menua di Afghanistan udah diambi baru Taliban. Berindik ari nya, gempung nya nganjung penatai soldadu ti besai ungkup operasyen ngelaban penyarut, enggau strategi "clear and hold" ungkup kampung enggau mengeri; penatai tu manggai ba tikas pemadu tinggi ba taun 2011, lebuh urung 140,000 iku soldadu menua luar benung beoperasyen ari baruh perintah ISAF di serata Afghanistan.

Operasyen belalai Amerika ba menua sepiak Pakistan ngujungka Osama bin Laden dibunuh dalam bulan Mei 2011, lalu bala ketuai NATO berengkah merambu strategi pansut ari Afghanistan. Kena 28 Disember 2014, NATO enggau rasmi mutuska operasyen perang ISAF di Afghanistan lalu enggau rasmi mindahka tanggungpengawa pengelikun penuh ngagai perintah Afghanistan. Enda ulih ngemunaska Taliban nengah chara soldadu, raban gempung (lalu kediri, perintah Afghanistan betuaika Ashraf Ghani) nguing ngagai chara diplomasi dikena maduka konflik nya. Pengawa tu ngujungka sempekat Amerika Syarikat–Taliban dalam bulan Februari 2020, ti netapka penyurut semua soldadu AS ari Afghanistan manggai ba taun 2021. Nyadi ganti, Taliban besemaya deka nagang sebarang raban militan ari ngatur serang ari kandang menua Afghanistan alli ngelaban US enggau bakih iya. Taja pia, perintah Afghanistan ukai piak dalam sempekat nya lalu nulak terma iya. Beserimbai enggau penyurut soldadu, Taliban ngepunka serang ti luas sepemanjai musin angat taun 2021, mujur numbuhka baru kuasa sida ba Afghanistan, nyengkaum indu mengeri Kabul kena 15 Ogos. Ba hari ke sama, presiden kepenudi Republik Islam, Ashraf Ghani, tasah ari menua nya; Taliban madahka diri menang lalu perang nya badu enggau formal. Kena 30 Ogos, bilun soldadu Amerika kepenudi bekejang ari Afghanistan, maduka pengawa soldadu ke betuaika Amerika ke lama ba menua nya.

Pengambis iya, perang nya munuh urung 176,000–212,000+ iku orang, nyengkaum 46,319 iku orang periman. Kelimpah ari nya, 66,650 iku orang parai dalam Perang ba Pakistan Barat Laut. Seraya lebih ari 5.7. juta iku orang tasah ke suba pulai ke Afghanistan pengudah serang taun 2001, lebuh maya Taliban pulai megai kuasa dalam taun 2021, 2.6 juta iku peranak Afghanistan mengkang nyadi orang tasah, seraya 4 juta iku agi pindah dalam menua.

## Nota


## Kereban sanding